Jaanus Getreu
Treener
Veidi vähem, kui kolme nädala pärast, 29. aprillil alustab Lihulas teist aastat järjest noortele kergejõustiklastele mõeldud kümnevõistlus. Lääneranna valla koolide spordilastele mõeldud üritus peaks esmaspäeviti Lihula staadionile kokku tooma hulgaliselt noori.
Eelmisel aastal võttis esimesest kümnevõistlusest osa 42 võistlejat. Nagu igas mitmevõistluses oli siingi eneseületusi ja ka katkestamisi – tulemuse sai lõpuks kirja 30 sportlast.
Mis noorte kümnevõistlus täpselt on?
Viiel järjestikulisel esmaspäeval tulevad noored staadionile, et võtta mõõtu kahel erineval kergejõustikualal. Kokku on kavas kümme erinevat ala kiirjooksudest-keskmaajooksuni, hüpetest tõugete-heideteni. Noorematel kavas näiteks kettaheite asemel pulgaheide.
Arvesse läheb kümnest alast kaheksa parimat, mis tähendab, et lõpptulemuse saamiseks peab kirja saama vähemalt kaheksa ala. Korraldajatena oleme arvestanud kaugemal paiknevate koolide, teiste huvialaringide ja trennidega. Võistlus toimub esmaspäeviti 29. aprillist – 27. maini kell 14-18, selles ajavahemikus tuleb leida sobiv aeg, mil kohtunike ees oma alad sooritada. Võistlus kulmineerub autasustamisega Lastekaitsepäeval toimuva Lõuna-Läänemaa Jalgpalliklubi jalgpalliturniiriga, mis esmakordselt 12-aastase ajaloo jooksul toimub Metsküla Algkooli jalgpalliväljakul. Noorte auhinnalaua aitavad katta mitmed kohalikud noorte sporti armastavad ettevõtted.
Kümnevõistluse arvestust peetakse kuues erinevas vanuseklassis, kus noorimad on 7-8-aastased ning vanimad 17-18-aastased. Tüdrukud ja poisid võistlevad eraldi arvestuses, Lääneranna valla õpilased võistlevad omavahel. Tulemuste arvestamisel on abiks väga eriline tabel. Noorte punktid seame ritta mitte kohtade järgi, vaid just tulemustes sisaldavate numbrite järgi. Nii nagu päris võistluses ja päris kümnevõistluses. See toob ka välja iga võistleja tugevamad ja ka nõrgemad alad. Punktid seame ritta kunagise Lihula Gümnaasiumi ja Virtsu Kooli kehalise kasvatuse õpetaja ja kergejõustikutreeneri Eha Aare koostatud punktitabeli järgi. See on just allakirjutanule väga südamelähedane, sest õpetaja Aare oli esimene kergejõustikutreener ka mulle. 35 aastat tagasi välja töötatud punktitabel on kindlasti õige reastamaks spordivõistlustel ka praegusi lapsi. Eha Aare oli kunagi väga hea kaugushüppaja. Näiteks Lõuna-Läänemaa kõigi aegade edetabelis hoiab ta tulemusega 5.04 neljandat kohta.
Noorte kümnevõistlus ootab palju kaasalööjaid, igast Lääneranna valla koolist. Hea õpetaja, too oma sportlased võistlema.
Kui võistlus tundub huvitav ka Läänemaa koolide treeneritele, oleme selle üle rõõmsad. Kindlasti rahuldame kõigi võistlemissoovi.